Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 1 Pv 637/11/8811	Trebišov, 20.1.2012
EEČ : 2-69-16-2012

U Z N E S E N I E

Trestná vec:	obvinený XXXXX 
Prečin:	úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Trebišov
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
Dňa 09.02.2011 v Kráľovskom Chlmci uzatvoril so spoločnosťou XXXXX XXXXX, zmluvu o úvere č. XXXXX, ktorej predmetom bolo poskytnutie úveru v hotovosti, pričom úver vo výške 300,- € spolu s príslušným poplatkom vo výške 288,- €, spolu vo výške 588,- € sa zaviazal splatiť v 12 mesačných splátkach po 49,- €, počnúc dňom 20.02.2011, k uzatvoreniu a podpisu zmluvy obvineného naviedla jeho manželka XXXXX, kde pri uzatváraní zmluvy uviedol obvinený XXXXX nepravdivé údaje o svojich príjmoch a výdavkoch, a to tým spôsobom, že predložil XXXXX sfalšované potvrdenie o poberaní peňažného príspevku na opatrovanie za rok 2010 zo dňa 21.02.2011, pričom doposiaľ neuhradil ani jednu splátku, čím takto pre poškodenú spoločnosť XXXXX XXXXX spôsobili škodu vo výške 588,- €. 
Právna veta:
Podľa § 215 ods. 1 písm. e Tr. por. sa trestné stíhanie proti obvinenému XXXXX, nar. XXXXX v Kráľovskom Chlmci, trvale bytom XXXXX, XXXXX, bez pracovného pomeru, ktorý je stíhaný, z a s t a v u j e ,  pretože obvinený v čase činu pre nepríčetnosť nebol trestne zodpovedný.
Odôvodnenie:
Uznesením vyšetrovateľa OR PZ, Odboru kriminálnej polície, oddelenia ekonomickej kriminality Trebišov sp. zn. ČVS: ORP-500/OEK-TV-2011 bolo dňa 04.11.2011 vznesené obvinenie XXXXX pre prečin úverového podvodu podľa § 222 ods. 1 Tr. zák. 

	Tento prečin mal obvinený spáchať tak, ako je uvedené vo výrokovej časti tohto uznesenia. 

	V priebehu vyšetrovania bol znalcami z odboru zdravotníctva a farmácie, odvetvie psychiatria vyhotovený dňa 29.12.2011 znalecký posudok ohľadom duševného stavu obvineného XXXXX. Z výsledkov vyšetrenia duševného stavu obvineného, podaných znalcami v znaleckom posudku je zrejmé, že obvinený XXXXX v čase spáchania skutku vo februári 2011 trpel duševnou chorobou a to paranoidnou schizofréniou v chronickom priebehu a tento jeho stav je dlhodobý. Taktiež z výsledkov znaleckého skúmania je zrejmé, že obvinený v čase spáchania skutku v dôsledku psychickej poruchy nevedel rozpoznať nebezpečenstvo svojho konania pre spoločnosť a nie je schopný chápať zmysel trestného konania a ani v čase spáchania skutku nechápal zmysel trestného konania. 

	Vzhľadom na uvedené bolo potrebné rozhodnúť tak, ako je uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Pačutová
prokurátorka